Document ID: 31985D0140

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 30ής Ιανουαρίου 1985
που καταργεί την απόφαση 82/314/ΕΟΚ της Επιτροπής και διαπιστώνει ότι η συσκευή με την ονομασία «PAR - Vibrating Sample Magnetometer, model 155» μπορεί να εισαχθεί ατελώς ως προς τους εισαγωγικούς δασμούς
(85/140/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 918/83 του Συμβουλίου της 28ης Μαρτίου 1983 για την θέσπιση του κοινοτικού καθεστώτος τελωνειακών ατελειών (1),
τον κανονισμό (ΕΟΚ) αριθ. 2290/83 της Επιτροπής της 29ης Ιουλίου 1983 περί καθορισμού των διατάξεων εφαρμογής των άρθρων 50 έως 59 του κανονισμού (ΕΟΚ) αριθ. 918/83 (2), και ιδίως το άρθρο 7,
Εκτιμώντας:
ότι, με την απόφαση 82/314/ΕΟΚ της 5ης Μαΐου 1982 (3), η Επιτροπή αποφάσισε ότι η εισαγωγή της συσκευής με την ονομασία «PAR - Vibrating Sample Magnetometer, model 155» δεν μπορεί να πραγματοποιηθεί ατελώς ως προς τους δασμούς του Κοινού Δασμολογίου επειδή διαπιστώθηκε ότι συσκευές ισοδύναμης επιστημονικής αξίας με την εν λόγω συσκευή κατασκευάζονται στην Κοινότητα· ότι τέτοια είναι, ειδικότερα, η συσκευή «Magnetic Susceptibility System comprising a PAR-balance» που κατασκευάζεται από την εταιρεία Oxford Instruments Co. Ltd, Osney Maid, Oxford OX2 ODX, United Kingdom·
ότι η προαναφερθείσα απόφαση ελήφθη αφού η περίπτωση εξετάστηκε από ομάδα εμπειρογνωμόνων, όπως προβλέπεται από την κοινοτική νομοθεσία· ότι, από τα νέα στοιχεία που γνωστοποιήθηκαν στην ομάδα εμπειρογνωμόνων, προκύπτει ότι κατά την ημερομηνία παραγγελίας της εν λόγω συσκευής «PAR - Vibrating Sample Magnetometer, model 155» δεν κατασκευάζονταν στην Κοινότητα συσκευές κατάλληλες να χρησιμοποιηθούν για τις ίδιες χρήσεις, και ιδιαίτερα η συσκευή «Magnetic Susceptibility System comprising a PAR-balance»· ότι, επομένως, ήταν δικαιολογημένη η ατελής εισαγωγή της συσκευής με την ονομασία «PAR - Vibrating Sample Magnetometer, model 155»·
ότι, συνεπώς, η προαναφερθείσα απόφαση 82/314/ΕΟΚ πρέπει να καταργηθεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η συσκευή με την ονομασία «PAR - Vibrating Sample Magnetometer, model 155», για την οποία υπέβαλε αίτηση η Γερμανία στις 29 Οκτωβρίου 1981, μπορεί να εισαχθεί ατελώς ως προς τους εισαγωγικούς δασμούς.
2. Η απόφαση αριθ. 82/314/ΕΟΚ καταργείται.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 30 Ιανουαρίου 1985.

Labels: 1
3
18